Posjet Šćećinu

Moj posjet Poljskoj bio je fantastičan. Upoznala sam nove ljude, različite kulture i običaje, posjetila mnoga zanimljiva mjesta...Bilo je to jedno nezaboravno iskustvo koje ću pamtiti zauvijek.

Naš put je započeo u subotu, 18. ožujka u 2 sata ujutro! Vozili smo se automobilom do Budimpešte te tamo sačekali avion za Varšavu, a kada smo stigli u Varšavu, išli smo na let za Szczecin. Tamo su nas toplo i srdačno primile naše privremene obitelji. Poslijepodne sam provela u ugodnom društvu moje domaćice i nove cimerice Gabrijele te njezinih prijatelja. Sljedeći dan Gabrijela me vodila u razgledanje grada. Družila sam se s njenom obitelji. Sastali smo se sa svim učenicima iz Erasmus Plus projekta te smo išli na kuglanje. Tako je započelo naše prijateljstvo

Ponedjeljak je bio prvi dan u školi. Provodili smo niz raznovrsnih i zanimljivih aktivnosti. Najzanimljiviji mi je bio europski ručak. Tom smo prilikom probali raznovrsne delicije iz Poljske, Španjolske, Portugala, Finske, Italije, Velike Britanije i naravno, kulen iz Hrvatske. Na kraju dana išli smo skakati na trampolin. Kako sam saznala, to je vrlo popularno u Šćećinu.

Utorak, novo jutro, novi dan! Pišemo glazbu i tekst za našu pjesmu o migrantima te ju uvježbavamo. Posjetili smo podzemno sklonište izgrađeno tijekom Drugog svjetskog rata. Tamo sam saznala mnogo zanimljivih činjenica iz svjetske i poljske povijesti.

Srijeda, dan kada postajemo "poznati i slavni". Bili smo na poljskoj televiziji! Televizijska ekipa nas je došla snimati kad smo izrađivali baner projekta. Na dva velika platna ispisali smo poruke nas djeci migrantima ,

Poželjeli im sve najbolje i poslali poruke ohrabrenja. Željeli smo im poručiti da mislimo na njih.

Debata u Europskom parlamentu mladih s temom „Migranti protiv domaćih“ zbližila nas je još više, iako smo imali suprotstavljene stavove i mišljenja.

Pripremili smo i igrokaz u kojem je svaki tim predstavio svoju zemlju. Karla i ja predstavili smo našu Hrvatsku te smo svi zajedno zaplesali hrvatsko kolo.

Došli smo i do četvrtka! Zar već!? Tijekom toga dana izrađivali smo plakate koji su predstavljali sve naše aktivnosti i podsjetili nas na zajedništvo tijekom ovih pet dana. Plakate smo predstavili nastavnicima. Zaradili smo veliki pljesak.

Navečer sam se oprostila od moje nove obitelji koja me je darivala mnogobrojnim prigodnim poklonima, a u petak rano ujutro, prepuni dojmova, krenuli smo nazad za Hrvatsku.

Pamtit ću posjet trgovačkim centrima, tvornici slatkiša, zajednički roštilj, igru, sport i zabavu. Sve to nas je zbližilo i sada znam da je to jedno nezaboravno iskustvo.

Smatram da je ovakav oblik projekta savršen za osobe koje su spremne nešto novo naučiti, upoznati nove prijatelje te putovati. Naučila sam dosta o raznim kulturama, narodima, običajima, upoznala mnogo novih prijatelja, poboljšala svoj engleski jezik te dobila drugačiji pogled na neke probleme. Jako sam sretna i ponosna što sam sudionik ovog projekta i smatram da bi više truda, novaca i pažnje trebalo posvetiti projektima poput ovog. Takvi projekti unapređuju naše mlade ljude, a mladi su naša budućnost. Budućnost s puno novih ideja i drugačijim mišljenjem. Veselim se daljnjem druženju s mojim novim europskim prijateljima i nadam se da ćemo se i dalje posjećivati nakon završetka projekta!

Helena Andrašek, 8.c